B4-0966 και 0982/97

Ψήφισμα σχετικά με τη σημασία της προώθησης των γεωργικών μεταρρυθμίσεων στις Φιλιππίνες

Το Ευρωπαϊκό Κοινοβούλιο,

Α. έχοντας υπόψη τις δεκάδες εκατ. Ecu που έχει χορηγήσει από το 1986 η Ευρωπαϊκή Ένωση ως ενίσχυση στην Κυβέρνηση των Φιλιππίνων για την υποστήριξη της εφαρμογής του Ολοκληρωμένου Προγράμματος Γεωργικών Μεταρρυθμίσεων (Comprehensive Agrarian Reform Programme/CARP), στο πλαίσιο του οποίου αποφασίστηκε το 1994 να χορηγηθεί ενίσχυση για παρόμοια σχέδια σε πέντε επαρχίες των Φιλιππίνων,

Β. έχοντας υπόψη τις μέχρι σήμερα επιτευχθείσες προόδους του Προγράμματος Γεωργικών Μεταρρυθμίσεων,

Γ. έχοντας υπόψη την απεργία πείνας στην οποία προέβησαν 20 περίπου Φιλιππινέζοι αγρότες Lumad από το Sumilao της περιοχής του Bukidnon, διαμαρτυρόμενοι ενώπιον του Υπουργείου Γεωργικών Μεταρρυθμίσεων στη Μανίλα, διαμαρτυρόμενοι για την επιστροφή 144 εκταρίων αγροτικής γης στο μεγαλοκτηματία (την οικογένεια Quisumbing) εκ μέρους του κ. Ruben Torres, ενώ η γη αυτή είχε προγενέστερα αποδοθεί στους αγρότες από το ως άνω υπουργείο στο πλαίσιο του Προγράμματος Γεωργικών Μεταρρυθμίσεων,

Δ. λαμβάνοντας υπόψη, ότι μετά από 28ήμερη απεργία πείνας, ο Πρόεδρος Ράμος των Φιλιππίνων επέστρεψε στους αγρότες Lumad τα 100 από τα 144 εκτάρια και ότι μετά από αυτό οι αγρότες έθεσαν τέρμα στην απεργία πείνας,

Ε. λαμβάνοντας υπόψη ότι εν τω μεταξύ η οικογένεια Quisumbing περιέφραξε τα εν λόγω 144 εκτάρια γης με συρματόπλεγμα, τοποθετώντας για τη φύλαξή της δεκάδες οπλισμένα άτομα,

ΣΤ. λαμβάνοντας υπόψη ότι εν τω μεταξύ προέκυψαν άλλες τέσσερις παρόμοιες υποθέσεις (στις επαρχίες Bataan, Rizal, Bulacan και Cavite), στις οποίες ο κ. Ruben Torres επέστρεψε επίσης εκτάσεις γης στους αρχικούς ιδιοκτήτες, ενώ η γη αυτή είχε αποδοθεί στους αγρότες από το αρμόδιο υπουργείο,

Ζ. λαμβάνοντας υπόψη ότι στα περιφερειακά γραφεία του Υπουργείου Γεωργικών Μεταρρυθμίσεων εκκρεμούν ακόμη εκατοντάδες αιτήσεις για γεωργικές μεταρρυθμίσεις,

Η. εκφράζοντας την ανησυχία του για πληροφορίες σχετικές με την εξαφάνιση του Romeo Cortes, ηγέτη των αγροτών, από την 1η Απριλίου 1997, και του Gaudencio Devaras, κοινοτικού ηγέτη, μετά την απαγωγή του στις 12 Ιουλίου 1997 από μέλη των ενόπλων δυνάμεων,

Θ. πληροφορούμενο την επιβολή της θανατικής ποινής εις βάρος διαφόρων ατόμων και επανεβεβαιώνοντας την αποδοκιμασία του για την ποινή του θανάτου,

Ι. ανησυχώντας για τις πληροφορίες σχετικά με διάφορα σοβαρά περιστατικά βασανιστηρίων,

Το Ευρωπαϊκό Κοινοβούλιο,

1. καλεί τον Πρόεδρο Ράμος και τη Κυβέρνηση των Φιλιππίνων να θέσουν πραγματικά σε εφαρμογή την απόφαση για επιστροφή στους αγρότες γης του Sumilao[semigr ]

2. καλεί επειγόντως τις αρχές των Φιλιππίνων να μεριμνήσουν ώστε να μην υφίστανται οι αγρότες απειλές και εκφοβισμούς εκ μέρους του οπλισμένου προσωπικού της οικογένειας Quisumbing[semigr ]

3. καλεί τον Πρόεδρο Ράμος και την Κυβέρνηση των Φιλιππίνων όπως παραχωρήσει τη γη στους αγρότες σε όλες τις ανάλογες περιπτώσεις οι οποίες ήρθαν εν τω μεταξύ στο φως[semigr ]

4. καλεί τον Πρόεδρο Ράμος και τις αρμόδιες αρχές των Φιλιππίνων όπως, πριν από τις εκλογές του Μαΐου 1998, προσδώσουν ιδιαίτερη προσοχή στην εφαρμογή του νόμου περί γεωργικών μεταρρυθμίσεων και μεριμνήσουν για την ταχεία προώθηση της εξέτασης των αιτήσεων για γεωργικές μεταρρυθμίσεις[semigr ]

5. καλεί τις αρχές των Φιλιππίνων να παράσχουν διευκρινίσεις σχετικά με την κατάσταση των κκ. Romeo Cortes και Gaudencio Devaras[semigr ]

6. καλεί την Κυβέρνηση των Φιλιππίνων να μετατρέψει τις ποινές του θανάτου που επέβαλε σε πολλούς από τους πολίτες της[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών και τον Πρόεδρο των Φιλιππίνων.